Imaginal Disk

***Imaginal Disk*** (בעברית: **דיסק דמיוני**) הוא אלבום האולפן השני של הצמד המוזיקלי האמריקאי מגדלנה ביי. האלבום יצא לאור ב-23 באוגוסט 2024, על ידי חברת התקליטים Mom + Pop Music. שני חברי הצמד, מיקה טננבאום ומתיו לוין, כתבו והפיקו את האלבום כולו. *Imaginal Disk* הוא אלבום קונספט שבמרכזו הדמות הבדיונית "טרו" (True). לאחר שבמצחה מושתל דיסק, על מנת ליצור את הגרסה האידיאלית שלה, גופה דוחה אותו והיא לומדת מחדש את המשמעות של להיות אנושית. תוכן האלבום עוסק בנושאים שונים, בהם גילוי עצמי ותודעה.

מבחינה מוזיקלית, האלבום שייך לסוגות הסינת'-פופ, הדאנס-פופ והרוק האלקטרוני, ויצאו מתוכו ארבעה סינגלים - "Death & Romance", "Image", "Tunnel Vision" ו-"That's My Floor". שלושה מהם זכו לווידאו קליפים בהשראת המוזיקאי האנגלי פיטר גבריאל, העוקבים אחר טרו, הדמות המרכזית של האלבום, בגילומה של טננבאום, סולנית הלהקה. בספטמבר 2024 החל סיבוב ההופעות של הצמד לקידום האלבום, Imaginal Mystery Tour.

עם יציאתו זכה האלבום להערכה אוניברסלית ממבקרי המוזיקה. רבים מהם שיבחו את סגנונו וראו בו שיפור מאלבום הבכורה שלהם, *[[Mercurial World]]*, שיצא בשנת 2021. האלבום אף נכלל במספר רשימות ומצעדי סוף שנה, בהם דירוג אלבומי העשור של מגזין *[[Paste]]*, שגם הכתיר את "Death & Romance", הסינגל המוביל, כשיר הטוב ביותר שיצא בשנת 2024. מבחינה מסחרית, נכנס *Imaginal Disk* למצעדים משניים בלבד בבריטניה ובארצות הברית.

## רקע
בשנת 2021 פרסם הצמד האמריקאי מגדלנה ביי, המורכב מהמוזקיאים ממיקה טננבאום ומתיו לוין, את אלבום הבכורה שלו, *Mercurial World*, שזכה לשבחי המבקרים. בשנה שלאחר מכן, הוציאו לאור את מהדורת הדלוקס שלו, שהכיל גרסאות אלטרנטיביות לחלק מהרצועות וכן מספר שירים חדשים. במהלך סיבוב ההופעות לקידום האלבום, החל הצמד לעבוד על מוזיקה חדשה. במקביל, עבדו על מוזיקה עם ג'יהיו וליל יאכטי והוציאו מיני-אלבום בן שבעה שירים בשם *Mini Mix, Vol. 3*. ביוני 2023 חתם הצמד בחברת התקליטים Mom + Pop Music שבסיסה בניו יורק. בהכרזה על כך הם הביעו את התרגשותם מ"מה שצופן העתיד", והוסיפו כי "השלב הבא כבר כאן". לאחר סדרה של פוסטים במדיה החברתית המרמזים על יציאה של מוזיקה חדשה ב-2024, הכריז הצמד על אלבומו השני, *Imaginal Disk*.

## כתיבה והקלטה
בשנת 2022 החלה מגדלנה ביי לכתוב ולעבוד על *Imaginal Disk*. היה בכוונתם ליצור אלבום שונה מ-*Mercurial World*, שהכיל שירים בעלי מבנה פופ קלאסי. הם אף ויתרו ומחקו מספר דגימות שהרגישו להם "רציניות מדי". טננבאום סיפרה שהייתה ב"פאזה של פול מקרטני" בזמן כתיבת האלבום. השניים ציינו שבתקופה זו האזינו לדיסקוגרפיות של פינק פלויד, הביטלס, פיונה אפל, רדיוהד וסנט וינסנט. מבין האמנים והפרויקטים הנוספים שהוזכרו כהשראות לאלבום נמנים הסאונדטראק *[[Selmasongs]]* מאת המוזיקאית האיסלנדית ביורק, וכן הלהקה האנגלית Electric Light Orchestra. על פי הערות האלבום של *Imaginal Disk*, רובו הוקלט באולפן הביתי שלהם, המכונה "Mag Bay HQ".

## הרכב
### מוזיקה וקונספט
*Imaginal Disk* תואר על ידי המבקרים כאלבום סינת'-פופ, דאנס-פופ, ורוק אלקטרוני, המכיל אלמנטים מסגנונות הפופ, המוזיקה הפסיכדלית, עידן חדש, דיסקו, שוגייז ורוק מתקדם. הפקתו כונתה "מקסימליסטית". אנה גאקה מפיצ'פורק הסבירה כי האלבום יוצא מהסאונד האופטימי של הפופ ומסתגל ל"מציאות צינית ופרנואידית".

תוכנו הלירי של האלבום סובב סביב טרו (True), דמות המיוצגת על ידי טננבאום בקליפים של האלבום. לטרו מושתל במצחה "דיסק דמיוני", אובייקט בצורת תקליטור, על מנת להפוך לגרסה האידיאלית שלה. כאשר גופה של טרו דוחה את הדיסק, היא יוצאת למסע להבנת המשמעות של אנושיות. הצמד ציין כי פיתח את הנרטיב לאלבום לאחר כתיבת השירים, שהעניק לו עוד "שכבה של משמעות" והשתלב בעיצוב החזותי ובאסתטיקה של האלבום והקליפים. עטיפת האלבום נוצרה ועוצבה על ידי הצמד, יחד עם האמנית מריה שטאלובה.

הצמד מחזיק בנקודות מבט שונות לגבי האופי הרומנטי של האלבום; טננבאום טענה כי הוא פחות רומנטי מ-*Mercurial World* (אלבומם הראשון), בעוד לוין לא הסכים, וסובר כי הוא יותר מלודרמטי ואפל.

## הוצאה וקידום
ממוזער|שמאל|מגדלנה ביי מופיעים ב-Imaginal Mystery Tour, ספטמבר 2024.
הסינגל המוביל של האלבום, "Death & Romance", שיצא לאור ב-28 במאי 2024, היה לשיר הראשון של הצמד תחת חברת התקליטים Mom + Pop Music. ב-18 ביוני פורסם הווידאו קליפ של השיר, שבוים על ידי אמנדה קרמר, והכיל בו גם את הרצועה "Fear, Sex". ב-10 ביולי הכריז הצמד על *Imaginal Disk* לצד חשיפת רשימת הרצועות שלו והוצאת הסינגל השני, "Image", לצד וידאו קליפ שבוים גם הוא על ידי קרמר. אחריו יצא הסינגל השלישי, "Tunnel Vision", ב-31 ביולי. "That's My Floor" יצא לאור ב-21 באוגוסט, יומיים לפני יציאת האלבום, כסינגל הרביעי והאחרון, וזכה גם כן לווידאו קליפ. כל הקליפים עוקבים אחר הנרטיב של האלבום, ומופיעה בהם טרו, כאשר היא נרדפת על ידי מפלצת, ומושתל בה "דיסק דמיוני". הם עוצבו בהשראת הקליפים של המוזיקאי פיטר גבריאל, וכוללים אסתטיקת וייפורווייב ו-Y2K. הצמד אף ציין את הסרטים פלאש גורדון (1980) ובית (1977), ואת האמנית האמריקאית שאנה מולטון כהשפעות והשראות לוויזואליה של האלבום.

*Imaginal Disk* יצא לאור ב-23 באוגוסט 2024 באמצעות CD, ויניל ופורמטים דיגיטליים. מבחינה מסחרית, הגיע האלבום למקום ה-33 במצעד האלבומים הדיגיטליים הבריטי, וכן למקומות ה-6 וה-17 במצעד ה-Heatseekers ומצעד מכירות האלבומים הנוכחיים של בילבורד, בהתאמה. בספטמבר 2024 החל הצמד את סיבוב ההופעות, Imaginal Mystery Tour, לקידום האלבום, ובמהלכו מופיעה הלהקה בצפון אמריקה, אירופה ואוסטרליה. בחלק מההופעות היה המוזיקאי סם אוסטינס למופע הפתיחה. לאורך כל הופעה מבצע הצמד את *Imaginal Disk* במלואו ולפי הסדר, תוך שהם משלבים שירים נוספים מהדיסקוגרפיה שלהם, חלקם מ-*Mercurial World*. סיבוב ההופעות זכה לביקורות חיוביות מהגרדיאן ומ-*The Line of Best Fit*. ב-30 באוקטובר 2024 עשה הצמד את הופעת הבכורה שלו בטלוויזיה שביצע בלייב את השיר "Image" בג'ימי קימל לייב.

## ביקורות

*Imaginal Disk* זכה לשבחים וביקורות חיוביות. באתר *[[Metacritic]]*, המשקלל ציוני ביקורות מבקרים, קיבל האלבום ציון ממוצע של 85 מתוך 100 על סמך 8 ביקורות.

חלק מהמבקרים השוו את *Imaginal Disk* לפרויקטים הקודמים של הצמד. איוון סודי מ-*Spin* ראה אותו כשיפור מ-*Mercurial World*, בהיותו "צבעוני יותר, שאפתני יותר ומוזר בהרבה". אריק בנט מ-*[[Paste]]* הביע דעה דומה, וכינה אותו "מפתיע יותר". אוטיס רובינסון מ-*[[NME]]* סבר שהאלבום "מגבש עוד יותר" את התוכן הסיפורי שבמוזיקה של מגדלנה ביי. קיילב קמפבל מ-*Under the Radar* הסביר כי הצמד "חוקר טקסטורות וטווחים רגשיים חדשים".

גם הסגנון של האלבום זכה לשבחים. ניק סייפ ממגזין סלנט כתב כי *Imaginal Disk* "הארוך והשאפתני" מציג את הצמד בגרסה "הקיצונית ביותר" שלו. מאט קולר מ-*[[AllMusic]]* שיבח את האווירה של האלבום על היותה "מיוחדת לחלוטין" והשווה אותה למוזיקה של צ'ארלי XCX וקרוליין פולצ'ק. מתיו קים מ-*The Line of Best Fit* תיאר את האלבום כ"ייחודי" ואמר כי הוא "עדות לאומנות מיושנת וטובה".

המבקרים התייחסו גם לנרטיב של האלבום. קים האמין שהקונספט "אינו חשוב במיוחד לאלבום", והוא "יותר כמו רק אוסף של שירי פופ העוסקים בנושא משותף". הוא אף הצהיר שהאלבום אינו הומוגני, אך "מצליח" להרגיש מגובש. אנדי שטיינר מ-*[[Paste]]* סבר שהצמד "דחף את עצמו מאזור הנוחות שלו". בביקורת פחות חיובית באתר *[[Sputnikmusic]]* שיבחו את "המלאכה וההקפדה על הפרטים הקטנים" שבאלבום, אך נטען כי הוא חסר עומק בשל "ההתייחסות השטחית" לנושאים שבו.

### דירוגים
*Imaginal Disk* נכלל במספר רשימות ומצעדי סוף שנה לאלבומים הטובים ביותר לשנת 2024, ובין היתר דורג בעשרת הראשונים ב-*[[NME]]*, *[[Stereogum]]*, מגזין סלנט, ו-*Our Culture Mag*, וכן ברשימת סוף השנה של *Uproxx*. באוקטובר 2024 כלל מגזין *Paste* את האלבום בדירוג אמצע העשור של האלבומים הטובים ביותר עד כה. אותו המגזין אף הכתיר את הסינגל המוביל, "Death & Romance", כשיר הטוב ביותר לשנת 2024. מבין הרצועות האחרות מהאלבום שנכללו ברשימות סוף השנה נמנים , "Image", ו-"That's My Floor".

## רשימת רצועות

## מיקומי שיא

## הערות שוליים

## קישורים חיצוניים

קטגוריה:אלבומים באנגלית
קטגוריה:אלבומי קונספט